"Islomiy davlat" yana kuchayishi mumkin
“Uzluksiz bosimning yo’qligi “Islomiy davlat”ning Suriyada 6-12 oy ichida yangi kuch to’plab, hududlarni qayta egallashiga imkon beradi”.
Tramp Suriyadan 2000 harbiyni zudlik bilan qaytarishni rejalagan. Biroq AQSh Markaziy qo’mondonligi vaziyatni hanuz tahlikali deb baholaydi. Qo'mondonlik prezidentning “biz ularni yengdik, tor-mor qildik” degan xulosalariga qo’shilmaydi. AQSh qo’shinlari Suriyadan chiqsa, terrorchilar o’z safini qayta tiklashi mumkin. “Uzluksiz bosimning yo’qligi “Islomiy davlat”ning Suriyada 6-12 oy ichida yangi kuch to’plab, hududlarni qayta egallashiga imkon beradi”, - deyiladi AQSh Markaziy qo’mondonligi bayonotida. Qo’mondonlik tahliliga ko’ra, jangarilar AQSh qo’shinlari Suriyani tark etish arafasida hujum uyushtirishi va buni g’alaba sifatida e’lon qilishi mumkin. Jangarilar Suriya va Iroqda yangi kuch yig’ishga bel bog'lagan. Suriya va Iroqdagi mazhablararo azaliy nizolar “Islomiy davlat”ning kuchayishiga xizmat qiladi. AQSh Markaziy qo’mondonligi rahbari, general Jozef Votel Senatda hisobot berarkan, qonli terrorizm va ekstremizmga qarshi kurash hali tugamadi va missiya hali bajarilmadi, dedi. Uning fikricha, Oq uy qarori xom.